Foto’s: Klopjag op grootste dwelmlaboratorium in DBN-spogbuurtDie binnekant van die dwelmlaboratorium. Foto: KZN-SAPS Die KwaZulu-Natalse polisie het Dinsdag geskiedenis gemaak toe hulle op die grootste dwelmlaboratorium wat nog ooit in die provinsie ontdek is, in Hillcrest, Durban toegeslaan het. Kapt. Thulani Zwane, ŉ polisiewoordvoerder, het Woensdag in ŉ verklaring gesê die misdaadintelligensie-eenheid het ŉ wenk ontvang dat ŉ dwelmlaboratorium in die Kloof-omgewing bedrywig is. “ŉ Gesamentlike klopjag deur die Umhlali-honde-eenheid, die Umhlali-taakspan, die Phoenix-misdaadintelligensie-eenheid, en die taktiesereaksie-eenheid is uitgevoer nadat genoegsame bewyse ingevorder is,” het Zwane gesê. Die polisie by die drie verdagtes. Foto: KZN-SAPD Die polisie het die perseel deursoek en op 40 kg suiwer heroïenpoeier afgekom. Die polisie het ook beslag gelê op toerusting om dwelms te vervaardig. Die geraamde waarde van die dwelms en toerusting beloop meer as R2 miljard. Drie mans, onderskeidelik 23, 55 en 56 jaar oud, is op die toneel in hegtenis geneem. Hulle sal na verwagting Donderdag in die Pinetown-landdroshof verskyn op aanklagte van die vervaardiging van dwelms.